Brian Mikkelsen (KF), 2000-11-21:
Det er altid vanskeligt at debattere et emne, et tema, som vi ved, at udviklingen vil løbe fra.
Vi ved notorisk, at om 5, 6, 7 år vil alt det, vi diskuterer i dag, og som blev besluttet i aftalen fra marts måned, være ugyldigt.
Tiden vil være løbet fra det, og det vil være fuldstændig umuligt at skrue tiden tilbage.
Jeg synes alligevel, det er ærgerligt, at vi ikke fik drøftet tingene nøjere igennem, kom igennem en dialog og fik forudsagt de problemer, som vi ved vil komme i de kommende år.
Nu må vi så tage stilling til det, der ligger.
Nogle af de mangler, der var i martsaftalen, var vi en del kritiske over for.
Hvad med hele området omkring indholdet af den fjerde og den femte kanal?
Fik vi sikret et reelt alternativ til Danmarks Radio?
Hvad med børnereklamediskussionen?
Fik vi udnyttet den digitale revolution godt nok?
Hvad med definitionen af public service?
Hvorfor fik vi ikke yderligere liberaliseret på tv-området?
Og hvordan sikrer vi en ordentlig og fornuftig lokalradiostruktur?
Forslaget er blevet lidt bedre efter udmøntning og efter diskussionerne.
Det viser jo, at diskussioner - også i det her tilfælde siden marts 2000 - hjælper.
Men efter min mening, efter konservativ mening, mangler der stadig væk et reelt indhold i diskussionen af og alternativet til Danmarks Radio.
er en reel pluralisme, et reelt alternativ.
Ligesom vi kan vælge mellem 35, 36, 37 forskellige aviser, skrevne aviser, skal vi også have mulighed for at kunne vælge mellem mange forskellige radiostationer, og der skal være reelle valgmuligheder.
Det er selvfølgelig svært at tage stilling til det, for vi har ikke set de endelige udbudsbetingelser for den fjerde og den femte kanal, men det er i hvert fald soleklart, at det er essentielt for os, at forligspartierne og de partier, der står bag ved det, kan blive enige om, at der kommer et reelt udbud og et reelt alternativ.
Men det er vi meget, meget skeptiske over for. Nu er muligheden der.
Ja, hvorfor ikke f.eks. lave et nyt frekvensnet, så man fik lavet en femte landsdækkende radiokanal ved at lave nogle helt andre frekvenser?
Det kunne man jo også godt gøre, men det har man ikke taget stilling til, det har man ikke gjort.
Vi kan også godt diskutere, om den børnereklamesituation, der nu er opstået, er tidssvarende nok, om ikke den vil skabe en masse miskmask, en masse forvirring og en masse uholdbare situationer.
Jeg deler også bekymringen for, at det én station, som har fået lov til at skabe præcedens for lovgivning for børnereklamesituationen i Danmark.
Hvad med de to andre stationer, som også sender børnereklamer i Danmark, hvorfor har de ikke også fået indflydelse på lovgivningen?
For os handler det meget om at se på, hvad der ligger i fremtiden inden for de næste 4-5 år, i stedet for snævert at lovgive inden for de næste 1, 2, 3 år.
Så derfor handler det om at se på, hvad der er af muligheder både på det digitale net med hensyn til at sikre reelle alternativer til Danmarks Radio som den eneste public service-station på radiosiden i hvert fald og også sikre reelle alternativer på tv-siden til både DR og TV 2, hvor vi så på sigt vil prøve at privatisere TV 2, så vi får en endnu bedre konkurrencesituation på det område.
Den sidste ting, som jeg synes man skal fokusere lidt på, er selve indholdet af det nye Radio og tv-nævn, som jo får en helt kolossal afgørende indflydelse.
Man skal sikre sig, at der kommer nogle ordentlige objektive folk ind i det nævn, man skal sikre sig, at der kommer erhvervsrepræsentation ind, man skal sikre sig, at de ved, hvilken magt de som nævnsmedlemmer besidder.
Vi har set og med glæde noteret, at man ikke kan anke afgørelserne til ministeren, så ministeren ikke skal fedtes ind i alle de her ting.
Men det betyder så meget desto mere, at nævnets medlemmer skal være bredere repræsenteret, og at man skal sørge for, at der sidder nogle med erhvervskasketter.
Så alt i alt mangler der altså fremtidssikring i det her forslag, og der mangler reelle alternativer til de eksisterende stationer, der er i øjeblikket.
Det håber vi på kan blive bedre.